SKRIFTLIG FORESPØRGSEL E-0608/02

af Erik Meijer (GUE/NGL)og Herman Schmid (GUE/NGL) til Kommissionen

(5. marts 2002)

Om: Den mulige tilstedeværelse af terrorister og deraf følgende stop for pengeoverførsler fra EU's medlemsstater til indbyggere i landet Somalia, som er gået i opløsning

1. Er det Kommissionen bekendt, at den somaliske bank El Barakat fra små afdelinger i butikker i EU's medlemsstater overfører penge fra her bosiddende personer af somalisk oprindelse til disse personers efterladte og meget fattige familiemedlemmer i det Somalia, som er blevet delt mellem indbyrdes stridende krigsherrer?

2. Har noget organ i EU den 27. december 2001 eller i tidsrummet omkring denne dato bestemt, at de sædvanlige overførsler via El Barakat ikke længere kan finde sted?

3. Er der en sammenhæng mellem den i pkt. 2 anførte EU-afgørelse og den kort tid derefter (den 16. januar 2002 eller i tidsrummet omkring denne dato) vedtagne resolution nr. 1390 fra De Forenede Nationers Sikkerhedsråd? Har hvert fast medlem af Sikkerhedsrådet ret til at nedlægge veto mod den verdensomspændende ophævelse af forbudet mod at have forretninger med organisationer betegnet som værende terroristiske?

4. Ligger årsagerne til at hindre pengeoverførsler via El Barakat i denne banks direkte støtte til terroristvirksomhed såsom Al Auida-netværket? Råder EU's organer over noget bevis herfor eller over noget afgørende bevis forelagt af De Forenede Stater eller De Forenede Nationer?

5. Såfremt pengeoverførslerne via El Barakat er bragt varigt til ophør, har det da til formål, at landet Somalia, som for længst er gået i opløsning, skal isoleres helt og holdent fra omverdenen for således at afskære terroristgrupper, som muligvis er etableret her, fra udenlandske pengekilder?

6. Er der nogen i praksis anvendelige muligheder for, at de i EU's medlemsstater bosiddende personer på anden måde end via El Barakat kan sende penge til familiemedlemmer i Somalia?

7. Bliver det på nogen måde hindret eller gjort strafbart at åbne nye kanaler for overførsel af penge til Somalia og nærmere bestemt til indbyggere, som er meget stærk afhængige af disse penge for at kunne overleve?

8. På hvilken måde og på hvilket tidspunkt forventer Kommissionen genoptagelse af normal overførselstrafik med Somalia, og hvordan agter den at bidrage hertil?

Kilde: Bl.a. indslag i udsendelse den 15. februar 2002 over den nederlandske Radio 1, VPRO, i programmet De Ochtenden.

Svar afgivet på Kommissionens vegne af Poul Nielson

(25. april 2002)

1. Kommissionen er bekendt med, at Al-Barakhat-organisationen tidligere opererede i europæiske lande, og at dens primære aktivitet var overførsel af penge fra somaliske statsborgere og andre organisationer mellem disse lande og dele af Somalia. Pengeoverførsler spiller en vigtig rolle i den somaliske økonomi og berører et stort antal mennesker.

2. til 4. De Forenede Nationers (FN) Sikkerhedsråds resolutioner, navnlig resolution 1333(2000), stk. 8, litra c), og resolution 1390(2002), stk. 2, litra a), kræver, at alle stater træffer en række foranstaltninger over for enkeltpersoner og enheder, der direkte eller indirekte har tilknytning til Usama bin Laden og Al-Qaida-organisationen. Til dette formål bliver der af De Forenede Nationers Sikkerhedsråds Sanktionsudvalg ført og ajourført en specifik liste. Denne resolution udstedt af FN's Sikkerhedsråd og Sanktionsudvalgets gennemførelsesbeslutninger er bindende og obligatoriske, idet de er baseret på artikel 41 i FN-chartret.

Listen over enkeltpersoner og enheder fra FN's Sikkerhedsråd bygger på oplysninger tilvejebragt af stater. FN's Sikkerhedsråds beslutninger i substansspørgsmål kræver som et absolut minimum, at alle de permanente medlemmer giver deres tilslutning, hvilket ofte benævnes vetoretten.

For at gennemføre FN's Sikkerhedsråds resolution vedtog EU Rådets forordning (EF) nr. 467/2001 af 6. marts 2001 om forbud mod udførsel af visse varer og tjenesteydelser til Afghanistan, om styrkelse af flyveforbuddet og om udvidelse af indefrysningen af midler og andre økonomiske ressourcer over for Taliban i Afghanistan(1). Senere vedtog Kommissionen forordning (EF) nr. 2199/2001 af 12. november 2001(2) om ændring af Rådets forordning (EF) nr. 467/2001 på grundlag af den ajourførte liste fra FN's Sikkerhedsråd(3), hvor bl.a. Barakhat-organisationerne stod opført. Som følge heraf ophørte EU ligeledes med at effektuere betalinger i Somalia via Barakhat-organisationen.

Resolution 1390(2002) ændrer og viderefører de økonomiske restriktioner i resolution 1333(2000) og fastsætter, at sanktionerne over for Afghanistan skal ophæves. Et kommissionsforslag om at træffe de fornødne foranstaltninger blev fremsat den 6. marts 2002(4).

5. til 7. Nej. Formålet er at styrke kampen mod terrorisme og nærmere betegnet dens finansieringsmekanismer. De økonomiske restriktioner, der er pålagt via forordninger udstedt i EU-regi, tager sigte på bestemte organisationer og enkeltpersoner, ikke alle pengeoverførsler til Somalia.

Andre organisationer, der effektuerer pengeoverførsler til og fra Somalia, opererer stadigvæk i landet, f.eks. Amaala og Dahabshil, som delvis har udfyldt tomrummet efter Barakhat. For nylig blev der stiftet en Union Bank of Somalia. Desuden er der opstået et stort antal mindre pengeoverførselsorganisationer, hvoraf nogle opererer i Somalia på mere lokal basis. Dog mangler visse lokalsamfund i landdistrikterne, især i det sydlige Somalia, stadig tilstrækkelige kanaler, hvorigennem de kan modtage pengeoverførsler fra familie i udlandet.

8. Betalingstransaktionssituationen er dog på vej til det bedre. Genoptagelsen af normale økonomiske og finansielle forbindelser med Somalia afhænger imidlertid i sidste ende af, om de politiske kræfter og det civile samfund i Somalia har den fornødne beslutsomhed til at retablere en varig regeringsførelse i landet med henblik på at sikre, at landet kan deltage på harmonisk vis i det internationale samfund.

(1) EFT L 67 af 9.3.2001.

(2) EFT L 295 af 13.11.2001.

(3) AFG/163-SC/7206 af 9. november 2001.

(4) KOM(2002) 117.